Hof beslis SAUK moet betogings wysFoto: Argieffoto Die Helen Suzman-stigting het ŉ aansoek voor die hooggeregshof in Pretoria gebring teen die SAUK se verbod op die uitsaai van betogings, wat die stigting as sensuur beskryf. Die openbare uitsaaier het ŉ skikking met die stigting bereik waarin hy instem om die verbod op te hef. Volgens die interdik mag die SAUK geen verdere besluite neem wat sal verhoed dat nuus of beeldmateriaal van gewelddadige betogings uitgesaai word nie. Die SAUK sal egter steeds toegelaat word om sy redaksionele diskresie te gebruik wanneer daar oor nuus besluit word in lyn met die Wet op Uitsaaiwese. Francis Antonie, die direkteur van die Helen Suzman-stigting, het gesê die stigting was bereid om met die SAUK te onderhandel oor ŉ wyse waarop die uitsaaier steeds redaksionele onafhanklikheid kan behou, maar het gesê dit bly ŉ beginselsaak. “Ons sleutelargument is dat die SAUK se redaksionele beleid nie die handves van menseregte, die Grondwet of die Wet op Uitsaaiwese kan oortree nie. Wat hulle nou by die SAUK doen, oortree hierdie wette. Die SAUK is ŉ openbare uitsaaier wat bestaan danksy openbare fondse, ondersteuning van die staat en belastingbetalers,” het Antonie gesê. Die interdik noem niks oor die afdanking van die agt SAUK-joernaliste wat glo in die pad gesteek is nadat hulle die verbod op die uitsaai van betogings gekritiseer het nie. ŉ Dringende aansoek deur Solidariteit sal Donderdag in die arbeidshof aangehoor word waarin die vakbond versoek dat die joernaliste se afdankings onmiddellik tersyde gestel word. Solidariteit het Woensdag die interdik verwelkom en gesê dit versterk die vakbond se saak wat Donderdag aangehoor word. “Die feit dat die SAUK deur ’n hooggeregshofinterdik verhoed word om verdere sensorskap toe te pas totdat die wettigheid van die gewraakte instruksie op ’n latere stadium deur die hof bereg word, is reeds ’n klinkklare bewys daarvan dat die SAUK se sensorskap verkeerd is,” het Johan Kruger, adjunkhoof van Solidariteit, gesê. “Die interdik beteken dat die hof reeds bevind het dat die instruksie om te sensor prima facie onwettig is en by wyse van ’n interdik gestop moet word. Dit baan die weg vir die arbeidshof om te bevind dat die skorsings, dissiplinêre optrede en ontslag van die joernaliste, wat uit die onwettige instruksie spruit, ook onbillik is en omgekeer moet word,” het Kruger gesê. Volgens Kruger is dit belangrik dat ’n ander hof nog later moet uitspraak gee oor die wettigheid van die instruksie om sensuur toe te pas. Hy meen dat die saak nog lank nie verby is nie.